L'Arena de Verona l'è el famoxo anfiteatro romano che gh'è a Verona. Insieme cołe figure de Giulieta e Romeo l'è ritegnùa el simboło stéso de ła sità veneta. El só nome el ven da ła parola latina che indica ła sàbia, che na olta la cuerzéa la platea de l'anfiteatro. Tirà su inte el 1° secoło d.C., L'Arena l'è el terso anfiteatro romano piesè grando dopo cuei de Roma - el Coloseo - e de Capua, e l'è de sicuro tra cuei che sà conservà mejo nei anni, anca se quaxi tuto l'anel esterno l'è stà butà xo da un teremoto ncora in tel'ano 1117 , e le piére ch'è vegnù zó jè stè doparè in altre costrussion. La ven doparà ncora deso par manifestassion ligà al mondo del spetacolo - tra cui un prestigioxo festival lirico estivo, oltre a ła finałe del Festivalbar - e par altri avegnimenti culturałi. Inte el 1984 i g'à infin fato rivar in Arena l'ultima tappa del Giro d'Italia de ciclismo. L'anfiteatro l'è fato da tri cinte concentriche: de ła prima esterna ghe ne resta solo un toco, quela che l'è ciamà comunemente "Ala": na olta l'era fata da 72 pilastri corispondenti a altretante arcade, co semicolone de ordine tuscanico. La cavea ła se regge su camare e gałerie anulari. Łe gradinade de l'anfiteatro, ragiungibili da 64 vomitorium, i ze tute in marmo veronexe. Soto el piano de ła platea se cata oncora gałerie, anditi e pasagi che i servéa na olta e in parte oncora deso par el conpleso funsionamento de l'anfiteatro.